Mu magambo yumvikanamo uburakari, Minisitiri w'Intebe w'u Bwongereza Theresa May yasabye ibisobanuro Perezida w'u Burusiya Vladmir Putin ku birego by'uko inzego z'ubutasi bw'igihugu cye zakoresheje uburozi zishaka kwica maneko w'Umurusiya wahoze bakorera KGB akaza kujya kuba mu Bwongereza.
Theresa May yavuze ko Putin agomba kuba yatanze ibisobanuro bitarenze sa sita z'ijoro kuri uyu wa Kabiri bitaba ibyo ibihugu byombi bigacana umubano.
Abahanga mu butabire basanze uburozi bwitwa Novichok bakoreshejwe mu kuroga maneko Sergei Skripal bwarakorewe muri imwe muri Labo zo mu Burusiya.
May avuga ko Leta y'u Bwongereza idashobora kwihanganira ko hagira igihugu kiza kwicira ku butaka bwayo abaturage b'inzirakarengane.
Yabwiye Inteko ishinga amategako ko ari butangaze ibihano bigenewe u Burusiya nyuma y'amasaha 24 ari imbere amaze kubiganiraho na OTAN, Leta zunze ubumwe z'Amerika, Umuryango w'ibihugu by'i Burayi n'Umuryango w'Abibumbye.
Hari kandi ngo indi migambi y'ibanga iri gutegurirwa u Burusiya.
MailOnLine ivuga ko hari amakuru y'uko hari ibitero by'ikoranabuhanga Abongereza bari gutegura kuzagaba ku bigo by'ubutasi bwa Moscow.
Si ubwa mbere u Burusiya buvuzweho kwica bamwe mu bahoze ari ba maneko babwo baba hanze kuko mu mwaka mike ishize hari undi witwa Alexander Litvinenko nawe wishwe.
Sergei Viktorovich Skripal ni maneko wakoreraga urwego rw'ubutasi bw'u Burusiya rwa KGB ariko agakorera n'ubutasi bw'u Bwongereza bwa MI6 mu ibanga.
Muri 2004 yaje kuvumburwa atabwa muri yombi n'urwego rw'iperereza rwa Police y'u Burusiya FSB araburanishwa ahamwa n'icyaha cyo kugambanira igihugu arafungwa.
Muri 2010 yaje gutorokeshwa ajya mu Bwongereza aho yabanaga n'umukobwa we witwa Yulia Skripal. Taliki 04, Werurwe 2018 umuganga n'umuforomokazi babasanze bikubise hasi batanyeganyega babajyana mu bitaro biri ahitwa Salisbury bataye ubwenge.
Ibizamini bya muganga byerekanye ko bari bahumetse umwuka urimo uburozi bukomeye.
Abapolisi boherejwe gufata ibimenyetso bya ngombwa mu gace Skripal n'umukobwa we basanzwe baguyemo nabo ubu bari kwa muganga kubera ubukana bw'uburozi bw'uriya mwuka bivugwa ko wakorewe mu Burusiya.
Umunyamabanga wa Leta y'u Bwongereza ushinzwe ububanyi n'amahanga Borris Johnson ngo yamaze kubonana na Ambasaderi w'u Burusiya i London amumenyesha ko umubano wabo utameze neza kubera 'ibyo igihugu cye(u Burusiya) cyakoze'.
Minisiteri y'ububanyi n'amahanga y'u Burusiya yavuze ko ibyo Theresa May avuga ari ukwiganirira, ngo ikiganiro yahaye Inteko ishinga amategeko yagikoze nkuri mu 'myiyerekano', ngo ntacyo bibabwiye.
Kuva muri 2014 ubwo u Burusiya bwigaruriraga Intara ya Crimea buyivanye kuri Ukraine, amahanga abushinja kugira uruhare rutaziguye mu mutekano muke uri mu bihugu nka Syria. Ubu ngo bwageze no mu Bwongereza kwica ba maneko babutorotse.
Jean Pierre NIZEYIMANA
UMUSEKE.RW